На мен лично, както и на мнозинството хора отдавна ни е писнало да слушаме гръмки обещания за след десетилетия, затова ние ще се фокусираме върху конкретни действия, базирани на добрите световни практики в управлението, за да постигнем качествени резултати в рамките на следващите четири години Нашата програма ще е ясна, изпълнима и полезна за хората.

Каква е оценката ви за управлението на столицата през мандатите на Йорданка Фандъкова?

- През този период и особено през последните четири години то изглежда все по-некомпетентно, непрозрачно и затъващо в бюрокрация, която винаги е благодатна почва за корупция. Като архитект ми е особено болно да гледам провалите в реализирането на ключови проекти като ремонта на ул. "Граф Игнатиев". За съжаление най-тежката цена бе платена от дребните бизнеси по улицата, а виновни от страна на общината се оказа, че практически няма. Презастрояването е резултат от практиките, прилагани от екипа на г-жа Фандъкова – цяла София се напълни със сгради, които не отговарят на предвидените по Общия устройствен план параметри, обраснали са с допълнителни етажи, барбекюта и многоетажни тераси или нямат грам озеленяване. Това са закононарушения и остава впечатлението, че те се случват с помощта на администрацията. Няма как аз да съм кмет и служител да съобщи на хората нещо от вида "не е законно, но е търпимо" и така да прегази така закона - казвам го по повод становището, което Столичната община се опита да прокара за терасата на бившия шеф на КПКОНПИ.

Най-жалкото е, че ситуацията е подобна във всички сектори на дейност на Столичната община. От една страна, се наливат рекордно огромни средства, а от другата страна излизат "видими резултати". Време е за добри резултати. Давам пример с транспорта – там е нужна дълбока модернизация. Говорим за мобилност, която трябва да се разглежда интегрирано и да включва всички форми на градски транспорт, лични превозни средства, велосипеди, пешеходно придвижване, достъпност за инвалидни колички, както и стимулиране на микромобилността - новото поколение малки електрически превозни средства. София трябва да има план, който да включва всички средства за придвижване и изграждане на адекватна инфраструктура. Общественият транспорт и улиците трябва да се приспособят към съвременните технологии. Високата интеграция и дигитализация на мобилността ще облекчат града и ще спестят средства.